
[bookmark: Naslov]U   I M E   R E P U B L I K E   H R V A T S K E
R J E Š E N J E

[bookmark: Pocetak]Vrhovni sud Republike Hrvatske u vijeću sastavljenom od sudaca dr. sc. Jadranka Juga predsjednika vijeća, Goranke Barać - Ručević sutkinje izvjestiteljice i članice vijeća, Gordane Jalšovečki članice vijeća, Damira Kontreca člana vijeća i Željka Šarića člana vijeća, u predstečajnom postupku nad dužnikom Radnički nogometni klub Split s.d.d., OIB: 19808345315, Split, Hrvatske mornarice 10, kojeg zastupa punomoćnik Tomislav Krka, odvjetnik u Odvjetničkom društvu Krka & Krka, d.o.o. Split, odlučujući o reviziji dužnika protiv rješenja Visokog trgovačkog suda Republike Hrvatske, poslovni broj Pž-3642/2019-2 od 11. lipnja 2019. kojim je potvrđeno rješenje Trgovačkog suda u Splitu, poslovni broj St-114/2019-5 od 29. travnja 2019., u sjednici održanoj 10. rujna 2019.,


r i j e š i o   j e:

Revizija dužnika odbacuje se kao nedopuštena.


Obrazloženje

Drugostupanjskim rješenjem odbijena je žalba dužnika i potvrđeno rješenje Trgovačkog suda u Splitu, poslovni broj St-114/2019-5 od 29. travnja 2019. kojim je obustavljen predstečajni postupak nad dužnikom.

Protiv drugostupanjskog rješenja reviziju iz čl. 382. st. 2. Zakona o parničnom postupku („Narodne novine“, broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11, 148/11, 25/13, 28/13 i 89/14 - dalje: ZPP) podnio je dužnik, s prijedlogom da se isto ukine, kao i rješenje prvostupanjskog suda, i predmet vrati prvostupanjskom sudu na ponovno odlučivanje.

Odgovor na reviziju nije podnesen. 

Revizija nije dopuštena.

Ovrhovoditelj u reviziji ističe pravno pitanje za koje navodi da o njemu ovisi odluka o sporu te da je važno za osiguranje jedinstvene primjene prava i ravnopravnosti svih u njegovoj primjeni, a koje glasi:

„Je li dopušteno da sud obustavi postupak temeljem čl. 64. St. 1. T. 3. Stečajnog zakona ukoliko je dužnik podmirio sve obveze, odnosno ako je isplatio plaće radnika prema ugovoru o radu te je uplatio poreze i doprinose prema plaći?,

odnosno

Jesu li ispunjeni uvjeti za obustavu predstečajnog postupka, ako su tijekom trajanja tog postupka otklonjeni uvjeti iz čl. 64. st. 1. t. 3.?“

U smislu odredbe čl. 392.a st. 2. ZPP revizijski sud ispituje pobijano rješenje samo u dijelu u kojem se pobija revizijom i samo zbog pitanja koje je važno za osiguranje jedinstvene primjene prava i ravnopravnosti svih u njegovoj primjeni zbog kojega je podnesena i koje je u njoj određeno naznačeno kao takvo uz pozivanje na propise i druge izvore prava koji se na to pitanje odnose. U takvoj reviziji stranka treba, prema čl. 382. st. 3. ZPP, određeno naznačiti pravno pitanje zbog kojeg ju je podnijela uz određeno navođenje propisa i drugih važećih izvora prava koji se na njega odnose te izložiti razloge zbog kojih smatra da je ono važno za osiguranje jedinstvene primjene prava i ravnopravnosti svih u njegovoj primjeni.

Dakle, iz tih propisa proizlaze uvjeti za dopuštenost revizije tj. da dužnost revidenta da u reviziji 1) određeno naznači pravno pitanje uz 2) određeno navođenje propisa i drugih važećih izvora prava koji se na njega odnose, 3) izloži razloge zbog kojih smatra da je ono važno za osiguranje jedinstvene primjene prava i ravnopravnosti svih u njegovoj primjeni te 4) da odluka u sporu ovisi o rješenju tog pitanja.

Revizijski sud smatra da nema potrebe posebno cijeniti je li pravno pitanje određeno naznačeno ili nije te jesu li u reviziji određeno navedeni propisi koji se na njega odnose, budući da reviziji nisu izloženi razlozi zbog kojih podnositelj revizije smatra da je ono važno za osiguranje jedinstvene primjene prava i ravnopravnosti svih u njegovoj primjeni. Tako, razlog za podnošenje tzv. izvanredne revizije, prema čl. 382. st. 2. ZPP primjerice postoji:

1) ako o tom pitanju revizijski sud još uvijek nije zauzeo shvaćanje odlučujući u pojedinim predmetima na odjelnoj sjednici, a riječ je o pitanju o kojemu postoji različita praksa drugostupanjskih sudova,

2) ako je o tom pitanju revizijski sud već zauzeo shvaćanje, ali je odluka drugostupanjskoga suda utemeljena na shvaćanju koje nije podudarno s tim shvaćanjem,

3) ako je o tom pitanju revizijski sud već zauzeo shvaćanje i presuda se drugostupanjskoga suda temelji na tom shvaćanju, ali bi - osobito uvažavajući razloge iznesene tijekom prethodnoga prvostupanjskoga i žalbenoga postupka, zbog promjene u pravnom sustavu uvjetovane novim zakonodavstvom ili međunarodnim sporazumima te odlukom Ustavnoga suda Republike Hrvatske, Europskoga suda za ljudska prava ili Europskog suda - trebalo preispitati sudsku praksu.

Revident nije naveo bilo koji od tih razloga koji bi ukazivali na to da su postavljena pitanja važna za osiguranje jedinstvene primjene prava i ravnopravnosti svih u njegovoj primjeni, a ni bilo koji drugi relevantan razlog važnosti u smislu citiranog propisa, pa je zbog navedenih razloga revizija odbačena na temelju odredbe čl. 392.b st. 3. ZPP.

[bookmark: Datum]Zagreb, 10. rujna 2019.

[bookmark: Potpis]Predsjednik vijeća:
dr. sc. Jadranko Jug, v. r.

	ZA TOČNOST OTPRAVKA
Ovlašteni službenik:

	Voditelj Pisarnice za prijem i otpremu

Mirko Paša

